KIRJALLINEN KYSYMYS P-0442/00 esittäjä(t): Jan Wiersma (PSE) komissiolle. Lämmitysöljy Serbian oppositiokaupungeille.



Virallinen lehti nro 026 E , 26/01/2001 s. 0043 - 0044



KIRJALLINEN KYSYMYS P-0442/00 esittäjä(t): Jan Wiersma (PSE) komissiolle (11. helmikuuta 2000) Aihe: Lämmitysöljy Serbian oppositiokaupungeille 1. Mitkä Jugoslavian kaupungit saavat öljyä EU:lta? 2. Millä perusteilla öljyä jaetaan? 3. Miksi Pancevon kunta ei saa öljyä? 4. Voiko komissio talven takia vastata näihin kysymyksiin tavallista nopeammin? Chris Pattenin komission puolesta antama vastaus (28. maaliskuuta 2000) Komissio päätti 15. helmikuuta 2000 laajentaa Energiaa vastineeksi demokratiasta -ohjelmaa viiteen uuteen Serbiassa olevaan kaupunkiin. Kyseessä oli Serbian oppositiovoimien yksimielinen pyyntö, joka perustui koehankkeen tuloksiin. Yleisten asioiden neuvosto suhtautui pyyntöön myönteisesti 24. tammikuuta 2000 ja kehotti komissiota toimimaan pyynnön mukaisesti. Viisi uutta kaupunkia (Kragujevac, Kraljevo, Novi Sad, Sombor ja Subotica) on lisätty aikaisempaan ohjelmaan, joka kattoi Nisin ja Pirotin. Ohjelman tarkoituksena on toimittaa lämmitysöljyä sekä lämpövoimalaitoksille että julkisiin rakennuksiin (kouluihin, lastentarhoihin, sairaaloihin sekä julkisen terveydenhuollon rakennuksiin ja hallinnollisiin rakennuksiin). Näihin kohteisiin toimitettavan lämmitysöljyn, raskasöljyn ja kaasuöljyn kokonaismäärä on noin 30 000 tonnia (tarkkaa määrää ei ole mahdollista ilmoittaa kansainvälisillä markkinoilla vallitsevien öljyjalosteiden hintavaihteluiden vuoksi). Kunnat valittiin Serbian oppositiovoimien ja unionin kolmenvälisten (oppositiovoimat, unioni ja Yhdysvallat) neuvottelujen yhteydessä käymien keskustelujen perusteella. Alkuperäisessä ohjelmassa olleiden kahden kaupungin lisäksi Serbian oppositiovoimat ehdottivat otettavaksi mukaan 23 uutta kaupunkia, joista kuusi oli ensisijaisia ehdokkaita vaikeiden yhteiskunnallisten olojensa vuoksi. Belgrad poistettiin lyhyestä listasta, muun muassa sellaisten logististen ja taloudellisten seurausten vuoksi, joita liittyy tarvikkeiden ostamiseen, kuljetukseen, toimitukseen ja valvontaan 2,5 miljoonan asukkaan kaupungissa. Rajallisten taloudellisten ja inhimillisten voimavarojen vuoksi komissio ei ole voinut laajentaa ohjelmaa useampiin kuntiin. Komissio arvostaa Norjan toimia tämän aloitettua Energiaa vastineeksi demokratiasta -ohjelmaa täydentävän ohjelman Öljyä vastineeksi demokratiasta, jonka puitteissa Norja on toimittanut lämmitysöljyä Cacakissa ja Uzicessa sijaitseville päiväkodeille ja kouluille. Hankeen hallinnointi on ollut vaikeaa sekä Serbiassa että sen ulkopuolella. Komissio on vaatinut tarkkoja valvontajärjestelyjä, jotta voitaisiin minimoida vaara toimitusten joutumisesta vääriin käsiin. Komissio aloitti ohjelman erittäin nopeasti, ja öljyautot saapuivat Serbian rajalle noin viisi viikkoa yleisten asioiden neuvoston viime lokakuussa tekemän päätöksen jälkeen. Autojen saapuessa valvontajärjestelyt olivat jo toiminnassa. Jugoslavian liittotasavallan viranomaiset viivyttivät ensimmäistä alusta maan rajalla kahden viikon ajan, minkä vuoksi Nisissä ja Pirotissa pidettiin mielenosoituksia, joissa vaadittiin öljyn päästämistä maahan. Kun autot vihdoin saapuivat Nisiin, niitä olivat vastassa Euroopan unionille hurraavat ihmisjoukot. Hanke on kuitenkin ollut erittäin onnistunut, mikä näkyy yleisten asioiden neuvoston päätöksessä jatkaa sitä, minkä komissio tekikin erittäin nopeasti.